वो गौतम से प्यार तो करती है, लेकिन उसके घर में नहीं रह सकती, उनकी जिंदगी दोराहे पर खड़ी है
घर से जरा सा बाहर निकलो तो सारे लोग ऐसे देखने लगते हैं जैसे वह किसी और दुनिया से आई हो। कभी उसकी ड्रेस को घूरते हैं तो कभी उसकी हेयरस्टाइल को।
रीना को अब तक यकीन नहीं हो रहा था कि ये मीटिंग इतनी अच्छी रही। मम्मी पापा ने न केवल गौतम का अच्छे से स्वागत किया, उससे बड़े प्यार से बातें की, बल्कि उसे एक तरह से उनके रिश्ते का आश्वासन भी दे दिया था।
रीना समझ नहीं पा रही थी कि ये हो क्या रहा है। आखिर गौतम के जाने के बाद वह अपने बचपन वाले अंदाज में आकर मम्मी की गोद में सिर रखकर लेट गई और पैर पापा की गोद में रख दिए। यह उनका फेवरेट पोज था।
अक्सर शाम को टीवी देखते समय मम्मी-पापा बीच में रीना की जगह बनाकर ऐसे ही दूर-दूर बैठते थे। और अक्सर रीना आकर मम्मी की गोद में सर और पापा की गोद में पैर रखकर लेट जाया करती थी। इसका मतलब होता था कि उसके दिल में कोई उलझन चल रही है और वह मम्मी पापा से बात करना चाहती है। मम्मी ने बड़े प्यार से एक हाथ से उसके बालों में उंगलियां फिराते हुए दूसरे हाथ से रिमोट लेकर टीवी बंद कर दिया।
“मम्मी क्या आप लोगों को सचमुच गौतम पूरी तरह से पसंद है? क्या आप लोग इस रिश्ते के लिए खुशी से राजी हो?”
“ये लो” पापा भी अपने मजाकिया अंदाज में हंसे। “तो क्या तुमने गौतम से हम लोगों को इसलिए मिलाया था कि हम लोग इस रिश्ते से इनकार कर दें? और उस लड़के में नापसंद किए जाने वाली क्या बात है भला बताओ।”
“वही तो” रीना चहककर बैठ गई और बारी-बारी से दोनों की ओर देखते हुए उत्सुकता से बोलने लगी। “पापा, भले ही गौतम का स्टेटस हमारे स्टेटस के साथ बिल्कुल मेल नहीं खाता। मम्मी, भले ही उसके पास पैसे नहीं हैं, उसकी जॉब बहुत साधारण है, घर उससे भी ज्यादा साधारण है, मगर उसके घर में सब लोग बहुत अच्छे हैं। मैं सब से मिल चुकी हूं।”
“हमें अपनी बेटी की पसंद पर नाज है।” मम्मी मुस्कुराईं।
“तो फिर मम्मी मैं को गौतम से बोल दूं कि उसके मम्मी पापा आप लोगों से बात कर लें या आप लोग उसके यहां बात करने जाएंगे?” रीना के उत्साह का ठिकाना नहीं था।
मम्मी खिलखिला कर हंस पड़ी, “एक ही जनरेशन में दुनिया कितनी बदल गई है। हम लोग कभी सोच भी नहीं सकते थे कि अपने पेरेंट्स से इस तरह अपनी शादी की बात करेंगे।” कहते-कहते मम्मी थोड़ा गंभीर हो गई। “एक समस्या है बेटा! तुम्हें शादी तो अपनी जॉब कंफर्म होने के बाद ही करनी होगी, तो थोड़ा समय तो है ना हमारे पास?”
“हां मम्मी, मगर बात करने में देर क्यों करनी है बताओ तो।”
“बेटा, तुम्हारी हरी नगर वाली मामी हैं ना उनकी तबीयत बहुत खराब है। तुम तो जानती हो कि मेरा रिटायरमेंट नजदीक है इसलिए मुझे छुट्टियां नहीं मिल सकती हैं। उनके बच्चे अभी छोटे हैं, तुम्हारे मामा के ऑफिस में आजकल ओवर-टाइम चल रहा है।
वह लोग बहुत परेशान हैं। उनके घर में घर की, मामी की, बच्चों की देखभाल करने वाला कोई नहीं है। वहां से तुम्हारा ऑफिस भी पास है। क्या तुम दो-तीन हफ्ते वहां जाकर रह सकती हो? मामी की तबीयत ठीक होते ही लौट आना। उसके बाद चलेंगे गौतम के यहां बात करने।”
रीना को अच्छा तो बिल्कुल नहीं लगा। उसकी आंखों के सामने मामी का घर कौंध गया। मम्मी जाने क्यों मामा को इतना चाहती हैं। मुंह बोले भाई ही तो हैं। उनका वह छोटा सा घर! रक्षाबंधन पर ही वहां जाकर रीना को बड़ी ऊब होने लगती है। कोई एक्स्ट्रा कमरा भी नहीं है वहां। रीना रहेगी कहां? न वॉशिंग मशीन है न फूड प्रोसेसर। अपने कपड़े भी खुद धोने पड़ेंगे और शेक के बजाय चाय पीनी पड़ेगी क्या?
छोटे-छोटे घरों का वह मोहल्ला भी रीना को बिल्कुल पसंद नहीं। घर से जरा सा बाहर निकलो तो सारे लोग ऐसे देखने लगते हैं जैसे वह किसी और दुनिया से आई हो। कभी उसकी ड्रेसेस को घूरते हैं तो कभी उसकी हेयरस्टाइल को।
लेकिन आज मम्मी-पापा ने बिना किसी ना-नुकुर के गौतम से रिश्ते के लिए हां कर दी थी। फिर गौतम का मोहल्ला भी मामी के मोहल्ले के ठीक बगल में था। वहां वे लोग रोज मिल सकते थे। ऑफिस भी नजदीक था। रीना से मना करते नहीं बना।
दो हफ्ते में मामी के ठीक होते-होते रीना पूरी तरह से झल्ला चुकी थी। अगर शाम को रोज एक घंटे गौतम के साथ पार्क में बिताने को न मिलते होते तो वह दूसरे ही दिन लौट आती। कह देती मुझे नहीं करनी यह समाज सेवा। लेकिन गौतम के साथ बिताए एक घंटे में उसका सारा स्ट्रेस धुल जाता था और वह दूसरे दिन के लिए रीजेनरेट हो जाती थी।
लौटने के एक दिन पहले रात में तीन-चार घंटे वे हाथ में हाथ लिए टहलते रहे। रीना की आगे की योजना पर गौतम खिलखिला कर हंस पड़ा और हामी भर दी।
“तो कैसा रहा मामी के यहां का एक्सपीरियंस?” मम्मी के पूछने पर रीना उनकी आंखों में आंखें डाल कर मुस्कुराई। “अगर शाम को एक घंटे गौतम के साथ टहलने को न मिलता होता तो मैं कहती वर्स्ट एक्सपीरियंस था। लेकिन गौतम के साथ की वजह से वह बेस्ट में बदल गया।” तभी घंटी बजी रीना को पता था यह गौतम है।
सब लोग एक बार फिर चाय नाश्ते के साथ बैठे थे।
गौतम ने बिना किसी भूमिका के अपना लैपटॉप खोल कर उनके आगे कर दिया। उसने उनकी आगामी कुछ वर्षों की योजना थी। रीना और गौतम उन्हें अपनी प्रेक्टिकल प्लानिंग समझाने लगे। मम्मी-पापा के चेहरों पर अचकचाहट के रंग खुशी और गर्व के रंगो में बदलते जा रहे थे।
“हम यह नहीं कहते मम्मी कि हमने रोबोटिक प्यार किया है। सब कुछ सोच-समझकर जिंदगी का सौदा किया है। नहीं, ऐसा कतई नहीं है। पहले हमारे मन मिले, दिल मिले। एक दूसरे के लिए वो एहसास पनपे जो और किसी के लिए कभी नहीं थे। मन को पता चला कि हमें प्यार हुआ है।
पर जो सवाल आज आपके मन में उठ रहे हैं कि मैं गौतम के घर में एडजस्ट कर पाऊंगी या नहीं, वह सवाल आप से पहले हम लोगों के मन में उठे। दिल और दिमाग के बीच जंग भी छिड़ी और मैंने दोनों के तर्क ध्यान से सुने भी। दोनों को जीत का मौका दिया।”
गौतम ने बात आगे बढ़ाई “लोग ताने देते हैं कि हमारी जेनेरेशन रोबोटिक है। प्यार भी दिमाग से करती है। पर ऐसा नहीं है। प्यार तो हमने भी दिल से ही किया। बिन सोचे समझे ही किया, पर उसमें आगे सोच-साझकर बढ़े हैं।
मेरे मन के लिए भी ये सवाल छोटा नहीं था कि मैं जिसे खुशियां देने की कोशिश कर रहा हूं उसी के गम का कारण तो नहीं बन जाउंगा। तभी मैंने अपने आने वाले जीवन की स्ट्रेटजी बनाई और जब देखा कि हम जल्द ही उस जिंदगी को कमा लेंगे जिसकी रीना आदी है, तभी उसे प्रपोज किया।”
ये सब देख-सुनकर मम्मी थोड़ा झेंप गईं। “बेटा, तुम इतनी समझदार हो। ये सब पहले बताया होता मैं तुम्हें इतने दिन मामी के यहां...”
“नहीं मम्मी, मुझे आप लोगों पर गर्व है। मामी के यहां जाकर मुझे इस बात का एहसास हुआ कि जो कुछ मैं मन में सोचती थी वो प्रैक्टिकली भी सच है। सचमुच, गौतम का साथ मेरे वर्स्ट को बेस्ट बना सकता है।”
“और फिर आपको हमें अपने तरीके से समझाने का पूरा अधिकार है।” गौतम ने बात पूरी की तो पापा ने हंसकर दोनों को गले से लगा लिया।
- भावना प्रकाश
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें